Rowers slaan op Centurion-winkelsentrum toeArgieffoto Ongeveer tien rowers het Woensdag in die vroeë oggendure op ŉ winkelsentrum in Centurion toegeslaan waar hulle ŉ kitsbank beroof het. Sr.supt. Isaac Mahamba, woordvoerder van die Tshwane Metropolisie (TMPD), het gesê die rowers het tussen 02:00 en 03:00 by die Forest Hill City-winkelsentrum opgedaag en geld uit die kluis van die Standard Bank-kitsbank geroof. “Toe beamptes van die SAPD by die toneel opdaag, het die verdagtes op hulle losgebrand en gevlug in die rigting van die begraafplaas agter die winkelsentrum,” het Mahamba gesê. Hy het gesê die TMPD se honde-eenheid het in daardie oomblik by die toneel opgedaag en die verdagtes agternagesit. “Een verdagte is vasgetrek waar hy agter bosse weggekruip het. Hy is teruggeneem na die winkelsentrum toe waar die sentrum se veiligheidsbeamptes hom uitgeken het as een van die verdagtes wat deel was van die groep,” het Mahamba gesê. Die ander verdagtes is steeds op vrye voet. Mahamba het gesê sake van sakeroof en poging tot moord is aanhangig gemaak vir nadere ondersoek. Hy het die beamptes geloof wat hul lewe in gevaar stel om misdaad te beveg.